এখনও মানসিক চাপের মধ্যে রয়েছেন হাসিন জাহান। বিখ্যাত স্বামীর বিরুদ্ধে গুরুতর অভিযোগ তোলার পরে, পুলিশে লিখিত অভিযোগ দেওয়ার পরেও তিনি মানসিক চাপে। ফোনে তাঁর গলার স্বরে সেই চাপ স্পষ্ট। একই সঙ্গে ক্ষোভ। কারণ, তাঁর দাবি, তিনি স্বামীর অত্যাচারের প্রতিবাদ জানিয়ে বিচার চাইছেন কিন্তু তাঁর বক্তব্য নিয়ে সংবাদমাধ্যমে ভুল প্রচার হচ্ছে।
কোনটা ভুল প্রচার? হাসিন জাহানের বক্তব্য, সামির বিরুদ্ধে তিনি আদৌ ম্যাচ ফিক্সিংয়ের অভিযোগ তোলেননি। উল্লেখ্য, বৃহস্পতিবার লালবাজারে লিখিত অভিযোগ জানানোর পরে একটি সংবাদমাধ্যমকে হাসিন বলেন, ‘‘মহম্মদ সামি যদি আমার সঙ্গে বিশ্বাসঘাতকতা করতে পারে তবে দেশের সঙ্গেও করতে পারে। দুবাইতে আলিসাবা নামে এক মহিলার থেকে ও টাকা নিয়েছিল। ইংল্যান্ডের ব্যবসায়ী মহম্মদ ভাইয়ের কথাতেই ও টাকা নিতে রাজি হয়। আমার কাছে প্রমাণ রয়েছে।’’

এই বিষয়ে অন্যান্য খবর

পাঁচটি ধারায় মামলা দায়ের! গ্রেফতার হতে পারেন মহম্মদ সামি


এই প্রসঙ্গে তিনি এদিন এবেলা.ইন-কে টেলিফোনে বলেন, ‘‘আমার বক্তব্যে কোথাও আমি ম্যাচ ফিক্সিং-এর কথা বলিনি। আমি শুধু প্রশ্ন তুলেছি ইংল্যান্ডের ব্যবসায়ী মহম্মদ ভাইয়ের টাকা দিয়ে যায় আলিসাবা নামে এক তরুণী। এটা দুবাইয়ের ঘটনা। আমি শুধু প্রশ্ন তুলেছি কেন ওই টাকা দেওয়া হয়? আর কেনই বা সামি সেই টাকা নেয়?’’
ইতিমধ্যেই পুলিশ পাঁচটি ধারায় ক্রিকেটর মহম্মদ সামি ও তাঁর পরিবারের বিরুদ্ধে মামলা রুজু করেছে। এই প্রসঙ্গে হাসিন জাহান বলেন, ‘‘আমি আমার অভিযোগ জানিয়েছি। এবার পুলিশ কী কী করবে তা পুলিশ ঠিক করবে।’’
আপনি ঠিক কী চাইছেন? আপনার ছোট্ট সন্তানের মুখ চেয়েও কি মীমাংসার পথে হাঁটতে পারেন? এর জবাবে হাসিন বলেন, ‘‘আইনের কাছে আমি বিচার চেয়েছি। আমার উপরে দিনের পর দিন যে ভাবে অত্যাচার হয়েছে তার বিচার চেয়েছি। আর মেয়ে এখন আমার কাছেই রয়েছে। মেয়েকে আমি কিছুতেই ওই অত্যাচারির হাতে দিতে চাই না।’’
বৃহস্পতিবার সংবাদমাধ্যমকে মহম্মদ সামি বলেন, হাসিন মানসিক ভাবে অসুস্থ। এই প্রসঙ্গে হাসিন জাহানের বক্তব্য জানা যায়নি। উত্তর শোনার আগেই ফোনের সংযোগ বিচ্ছিন্ন হয়ে যায়। পরে বহুবার চেষ্টা করলেও আর সংযোগ স্থাপন হয়নি।